חוק עזר לאלפי מנשה (תיעול), התשע"ג-2013

הארכת התוקף הן עד למועד המצויין בטור האמצעי, או עד לאישור חוק עזר חדש/מתוקן, המוקדם מביניהם.

בתוקף סמכותה לפי סעיפים 68, 76א ו-88 לתקנון המועצות המקומיות (יהודה ושומרון), התשמ"א-1981, מתקינה המועצה המקומית אלפי מנשה חוק עזר זה:
הגדרות
(תיקון התשע"ו)
1. 	בחוק עזר זה - 
"אישור בקשה להיתר בניה" - אישור בקשה למתן היתר בניה בידי מוסד התכנון המוסמך לפי חוק תכנון ערים, כפרים ובנינים (יהודה ושומרון) (מס' 418) מס' 79 לשנת 1966 (להלן - החוק);
"אזור איסוף" - שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;
"בניה חדשה" - הקמת בנין חדש בנכס או תוספת לבנין קיים הניצב בנכס;
"בניה חורגת" - בניה חדשה שנבנתה בלא היתר בניה או בסטיה מהיתר שניתן על ידי מוסד התכנון המוסמך;
"בנין" -  מבנה, בין שהוא ארעי ובין שהוא קבוע, בין שבנייתו הושלמה ובן אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;
"בעל נכס" - כהגדרתם בתקנון;
"היטל" או "היטל תיעול" - היטל המוטל לכיסוי הוצאות של התקנת מערכת תיעול לפי חוק עזר זה;
"היתר בניה" -  רישיון לפי החוק.
"הפרשי הצמדה", "מדד", "תשלומי פיגורים" -  כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980 כפי תוקפו בישראל מעת לעת;
"יציע", "עליית גג" -  כהגדרתם בפרט 1.00.1 לתוספת השלישית של תקנות התכנון והבניה (בקשה להיתר, תנאיו ואגרות), התש"ל-1970, כפי תוקפם בישראל מעת לעת (להלן - תקנות היתר בניה);
"המהנדס" -  מהנדס המועצה או מי שסמכויות מהנדס המועצה הואצלו לו לפי סעיף 65 יח' לתקנון;
"המועצה" - מועצה מקומית אלפי מנשה;
"מחסן פריק" - מחסן פריק הבנוי מחומרים קלים, שגודלו אינו עולה על 6 מטרים רבועים וגובהו אינו עולה על 2.05 מ';
"מערכת תיעול" - המערכת המשמשת את המועצה לניקוז מי נגר עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;
"מצללה" - מבנה בלא קירות, שתקרתו משטח ההצללה הנסמך על עמודים ובלבד שהמרווחים בין החלקים האטומים של משטח ההצללה מהווים 40% לפחות ממנו;
"מרפסת" - חלק חיצון של בנין אשר -
(1)	רצפתו קשורה לרצפת פנים הבנין ודלת מעבר ביניהם;
(2)	לא יותר משלושת רבעי היקף רצפתו מוקפים קירות;
(3)	לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;
"מרתף" - חלק מבנין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לענין זה, "מפלס פני הקרקע", וכן "מפלס כביש או מדרכה" - הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות - גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר ההתפשטות הסמוך לקצה הבנין ובין קצה הבנין.
"עבודת תיעול" -  עבודות להתקנה או לחפירה של תעלה וכל עבודה נלווית הנוגעת להתקנתה או חפירתה, שתכליתה ניקוז מי נגר עילי;
"קומה" -  חלל המשתרע בין שתי רצפות סמוכות הנמצאות זו מעל זו, הנמדד על-פי גובהו המזערי של אותו חלל, כקבוע בפרט 2.03 לתוספת השניה של תקנות היתר בניה, ככל שנקבע כזה, ולרבות בניני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה ולמעט מחסנים פריקים ולמצללות;
"ראש המועצה" - ראש המועצה לרבות מי שהוסמך על ידו על פי סעיף 33 לתקנון;
"שטח בניין" - הסכום במ"ר של שטחי כל הקומות בבניין לרבות:
(1)	שטחה של בנייה חורגת; 
(2)	שטחו של בניין או שטחה של תוספת לבניין העתידים להיבנות, שאושרה לגביהם בקשה להיתר בנייה - לפי השטח שאושר;
"שטח המיועד להפקעה" - שטח המיועד לצרכי ציבור ואשר מוסד התכנון המוסמך הודיע כי בכוונתו להפקיעו בהתאם להוראות הדין החל במקום;
"שטח המיועד לצרכי ציבור" - שטח קרקע או שטח בנין המיועד בתכנית שאושרה על ידי מוסך[endnoteRef:1] תכנון מוסמך לצרכי ציבור; [1:  כך נכתב במקור.] 

"שטח קומה" -  סכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;
"שטח קרקע" - שטחה הכולל של הקרקע שבנכס לרבות הקרקע שעליה ניצב בנין;
"תכנית" - כהגדרתה בחוק;
"תעודת גמר" - אישור מאת מוסד התכנון המוסמך לפי סעיף 37א' לחוק.
"תעלה" -  אפיק ניקוז בין טבעי ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול וכל מיתקן ואבזר אחר המהווה חלק מהאפיק או הקשור בו.
"תעלה פרטית" -  תעלה המשמשת נכס פלוני, שאינו בבעלות המועצה;
"תעלה ציבורית" - תעלה שאינה תעלה פרטית;
"תעריפי ההיטל המעודכנים" -  תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;
"תעריפי ההיטל שבתוקף" - תעריפי היטל שבתוספת הראשונה לפי שיעורם המעודכן ביום התשלום לקופת המועצה.
"תקנון" -  צו בדבר ניהול מועצות מקומיות (יהודה והשומרון) (מס' 892), תשמ"א-1981.
היטל תיעול
2. 	(א)	היטל תיעול נועד לכיסוי הוצאות המועצה בשל התקנת מערכת התיעול בתחומה, בלא זיקה לעלות ביצוע עבודות תיעול המשמשות את הנכס החייב או הגובלות בו.
(ב)	החליט המהנדס על קביעת שטח כאיזור איסוף, תונח החלטתו במשרד מועצת המועצה ותהא פתוחה לעיון הציבור; הודעה על החלטת המהנדס תפורסם בעיתונות.
(ג)	היטל תיעול יוטל על בעל נכס בהתקיים אחד מאלה:
(1)	תחילת ביצוע עבודות תיעול באזור האיסוף שבו מצוי הנכס נושא החיוב;
לעניין זה, "תחילת ביצוע עבודות תיעול" - גמר תכניות לביצוען של עבודות תיעול באיזור האיסוף שבו מצוי הנכס וכלן אישור של המועצה, לפי הנוסח של טופס 1 שבתוספת השניה, לפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור.
(2)	אישור בקשה להיתר בניה:	
לא נתקיימו עבודות תיעול באזור האיסוף שבו מצוי הנכס, בעת אישור הבקשה להיתר בניה כאמור, תאשר המועצה לפי הנוסח של טופס 2 שבתוספת השניה, כי הליך תכנון עבודות התיעול האמור מצוי בעיצומו ותחילת ביצוע העבודות צפויה להתקיים בתוך 12 חודשים ממועד מתן האישור.
(3)	בניה חורגת בנכס.
(ד)	היטל שעילתו אישור בקשה להיתר בניה עבור בניה חדשה או בניה חורגת, ישולם גם אם בוצעו עבודות תיעול באזור האיסוף שבו מצוי הנכס לפני תחילתו של חוק עזר זה.
אופן חישוב ההיטל
3. 	(א)	היטל תיעול לנכס יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, בתעריפי ההיטל שבתוספת הראשונה.
(ב)	היטל שעילתו קבועה בסעיף 2 (ג) (1) ישולם לפי תעריפי ההיטל המעודכנים;	
	היטל שעילתו קבועה בסעיף 2 (ג) (2) ישולם לפי תעריפי ההיטל שבתוקף;	
(ג)	שולם בעד נכס, בשל ביצוע עבודות תיעול, היטל תיעול (להלן - חיוב ראשון) לא ייכללו שטח הקרקע ושטח הבנין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה.
(ד)	שולם בעד נכס חיוב ראשון, יחויב בעל הנכס פעם נוספת בתשלום היטל תיעול, בעד בניה חדשה שאושרה לאחר ששולם החיוב הראשון.
(ה)	אושרה בקשה להיתר בניה עבור בניה חדשה תחת בנין שנהרס וששולם בעדו חיוב ראשון, יחושב ההיטל בשל הבניה החדשה על בסיס שטחה בניכוי שטח הבנין שנהרס כאמור.
(ו)	נוכחה המועצה לדעת, לאחר גמר בנייתי של בנין, כי שטחו הבנוי בפועל אינו זהה לשטח הבנין שלגביו אושרה הבקשה להיתר בניה ושעל פיו שולם ההיטל, תשיב לבעל הנכס או תגבה ממנו, לפי הענין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.
היטל בשל בניה חורגת
4. 	(א)	בעל נכס חייב בתשלום היטל תיעול בשל בניה חורגת שנבנתה בנכס.
(ב)	לעניין סעיף קטן (א), יראו את יום תחילת הבניה החורגת, כפי שייקבע בידי המהנדס, או את יום תחילת ביצוע עבודות התיעול באיזור האיסוף שבו מצוי הנכס או את יום תחילתו של חוק עזר זה, לפי המועד המאוחר שבהם, כמועד שבו התגבש החיוב בהיטל התיעול (להלן - מועד התגבשות החיוב).
(ג)	לצורך תשלום ההיטל לפי סעיף זה, תמסור המועצה לחייב דרישת תשלום.
(ד)	סכום ההיטל בשל הבניה החורגת יהא הסכום הגבוה מבין אלו:
(1)	סכום המחושב לפי תעריפי ההיטל במועד התגבשות החיוב בתוספת תשלומי פיגורים;
(2)	אם הועלו תעריפי ההיטל במועד כלשהו לאחר מועד התגבשות החיוב (להלן - מועד ההעלאה) - סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלו:
(א)	מועד ההעלאה;
(ב)	חמש שנים טרם המועד בו התגלתה הבניה החורגת;
לענין סעיף קטן זה "הועלו תעריפי ההיטל" - העלאת תעריפים באמצעות תיקונו של חוק העזר.
(ה)	שולם ההיטל ונהרס בנין המהווה בניה חורגת בתוך 5 שנים מיום תחילת הבניה, תשיב המועצה לבעל הנכס את ההיטל ששילם בשל הבניה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.
חיוב בהיטל בשל שטח המיועד להפקעה
5. 	(א)	לא יוטל חיוב בהיטל תיעול בעד שטח המיועד להפקעה.
(ב)	שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם להוראות הדין החלות במקום, תשיב המועצה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.
דרישה לתשלום ההיטל
6. 	(א)	לצורך תשלום ההיטל, תמסור המועצה לחייב דרישת תשלום, שבה יפורטו הסעיף בחוק העזר מכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.
(ב)	דרישת התשלום תימסר בעת התגבשות עילת החיוב כאמור בסעיפים 2(ג) או 4.
(ג)	לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) להלן - מועד החיוב המקורי), רשאית המועצה למסור את דרישת התשלום טרם מתן תעודת העברה לרשם המקרקעין ביהודה ושומרון; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.
(ד)	אין בפגם שנפל בדרישת תשלום כדי לגרוע מחובת בעל נכס לשלם היטל תיעול.
(ה)	דרישת תשלום שנמסרה לפי -
(1)	סעיף 2(ג)(1) או סעיף 4 תיפרע בתוך 30 ימים מיום מסירתה לבעל הנכס;
(2)	סעיף 2(ג)(2) או 6(ג), תיפרע בתוך 7 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.
שערוך חיובים וחובות
7. 	(א)	לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) או 4, יתווספו לסכום המצויין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.
(ב)	לא שולם במועדו היטל תיעול שנמסרה לגביו דרישת תשלום לפי סעיפים 2 (ג)(2) או 6(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים ממסירתה לבעל הנכס.
(ג)	על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, יתווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.
טיפול בתעלה
8. 	(א)	לא יטפל אדם בתעלה, לא יחבר אליה צינור ולא ישתמש במים הזורמים בתוכה, אל על פי היתר בכתב מאת ראש המועצה ובהתאם לתנאי ההיתר.
(ב)	לא יטיל אדם לתעלה חפץ, מי שופכין, מים דלוחים, מי פסולת תעשיה או כל נוזל אחר.
(ג)	לא יחסום אדם תעלה, לא יטה מימיה ולא יעשה בהם פעולה אחרת שיש בה כדי לשבש את שימושה הסדיר.
(ד)	ראש המועצה רשאי לדרוש בהודעה בכתב ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת התעלה למצב בו היתה נתונה לפני שנעשה המעשה.
(ה)	בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.
(ו)	מי שקיבל הודעה כאמור חייב למלא אחריה.
התקנת תעלה בידי בעל נכס
9. 	(א)	ראש המועצה רשאי, בהודעה בכתב, לדרוש מבעל נכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.
(ב)	עבודות תיעול לפי היתר או דרישה כאמור בסעיף קטן (א) תתבצענה בהתאם לתנאים שפורטו בהודעה, לפי תכנית ביצוע ומפרטים שאישר המהנדס.
חיוב בעלים משותפים
10. 	היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.
מסירת הודעות
11. 	מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.
הצמדה למדד
12[endnoteRef:2]. 	סכומי ההיטלים שנקבעו בחוק עזר זה, יעודכנו, ב- 16 בכל חודש שלאחר פרסומו של חוק עזר זה, (להלן - יום העדכון) לפי שיעור שינוי המדד, שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו. [2:  על אף האמור בסעיף 12 לחוק זה, יעודכנו סכומי ההיטלים שנקבעו בתיקון התשע"ו (בתוספת הראשונה), במועד פרסומו (להלן - יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש אפריל 2014.] 

מגבלת גביה
(תיקון התשע"ו)
13. 	(א)[endnoteRef:3]	החל מיום י"ז בטבת התשפ"א (1 ינואר 2021)  הטלת היטל לפי חוק עזר זה תהא טעונה אישור של מליאת המועצה ושל הממונה כהגדרתו בתקנון או מי מטעמו. [3:  במקור קיים רק ס"ק (א), ללא סעיפים קטנים נוספים.] 

הוראת שעה
14. 	על אף האמור בסעיף 12, יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן - יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש אוקטובר 2009.
תחילת התוקף
15. 	תחילתו של חוק עזר זה מיום פרסומו על לוח המודעות במועצה.
שם החוק
16. 	חוק זה ייקרא "חוק עזר לאלפי מנשה (תיעול), התשע"ג-2013".

תוספת ראשונה[endnoteRef:4] [4:  על אף האמור בסעיף 12 לחוק זה, יעודכנו סכומי ההיטלים שנקבעו בתיקון התשע"ו במועד פרסומו (להלן - יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש אפריל 2014.] 

היטל תיעול
(סעיף 3)
(תיקון התשע"ו)


	
	
	
	שיעורי ההיטל 
בשקלים חדשים

	1.
	קרקע לכל מ"ר משטח הקרקע
	
	18.32

	2.
	בנין
	
	

	
	לכל מ"ר משטח הבנין
	27.57



תוספת שניה
סעיף  2(ב)(1) ו-(2)
טופס מספר 1 

לכל מאן דבעי

הח"מ, מהנדס מועצה מקומית אלפי מנשה מאשר בזאת כי התוכניות לביצוע עבודות התיעול  .......................... .......................... מצויות בשלבי גמר, וכי בכוונת המועצה לצאת למכרז לביצוע עבודות התיעול האמורות / להתקשר כדין בדרך של .................................................. לביצוע עבודות התיעול האמורות (מחק את המיותר) וזאת לא יאוחר מיום .......................................

.............................................................
מהנדס המועצה

טופס מספר 2 

לכל מאן דבעי

הח"מ, מהנדס מועצה מקומית אלפי מנשה מאשר בזאת כי הליך תכנון עבודות התיעול .......................................... מצוי בעיצומו, וכי תחילת עבודות התיעול צפויה להתקיים לא יאוחר מיום .......................................

.............................................................
מהנדס המועצה

נתקבל, 9.4.2013

שלמה קטן
ראש המועצה המקומית
אלפי מנשה


נתאשר,  22.5.2013

אבנר כהן, הממונה 


